春事無幾端居蕭索追懷成都舊遊慨然有賦
作者：程公許
朝代：宋

paragraphs: 憶昔吏錦城，寄隠雲水鄉。
蕭散不任事，上官容我狂。
短篷漾空明，舞棹歌滄浪。
會心多勝友，一舉累十觴。
芳春樂事饒，飛幰集寶坊。
意行無定在，有花即相羊。
馬蹄穿夜市，奚奴背詩囊。
三年一炊黍，舊遊想微茫。
誰知涪江濱，側翅不得翔。
醉飲無與和，三歎熱中腸。
雨晴好風景，輕輿便晚涼。
亂絮撲晚靄，牡丹泫殘粧。
春物能幾何，營巢燕飛忙。
茶事迫榆火，餳膠催粥香。
我本樂烟霞，失身縛簪裳。
官曹幸云冷，詩債可不償。
錦城未即去，十景茲難忘。
安能窘邊幅，低頭甘鎖韁。
升沈自天分，矯情恐有妨。
借我白玉壺，爲君歌慨慷。